En virtut de llur autonomia, les universitats privades es regeixen per les seves normes d'organització i funcionament, que són elaborades per elles mateixes i, d'acord amb l'article 103.2 de la Llei 1/2003, de 19 de febrer, d'universitats de Catalunya, aprovades pel Govern de la Generalitat, amb el control previ de legalitat.
La disposició addicional sisena de la Llei 1/2003, de 19 de febrer, estableix que en el termini màxim de sis mesos, a partir de l'entrada en vigor d'aquesta Llei, la Universitat Oberta de Catalunya ha d'adaptar les seves normes d'organització i funcionament conforme al que s'hi disposa i trametre-les al Govern de la Generalitat perquè les aprovi.
El Plenari del Patronat de la Fundació per a la Universitat Oberta de Catalunya, en la sessió celebrada el 17 de juliol de 2003, va aprovar per unanimitat les Normes d'organització i funcionament de l'esmentada Universitat.
Per tot això, a proposta del conseller d'Universitats, Recerca i Societat de la Informació i amb l'acord previ del Govern,
S'aproven les Normes d'organització i funcionament de la Universitat Oberta de Catalunya, que figuren com a annex del present Decret.
De conformitat amb l'article 6.2 de la Llei orgànica 6/2001, de 21 de desembre, d'universitats, les Normes d'organització i funcionament entren en vigor a partir de la seva publicació en el DOGC.
Normes d'organització i funcionament de la Universitat Oberta de Catalunya.
Aquest nou segle és un temps de canvis accelerats, en què la informació, el coneixement i el saber tenen un paper creixentment determinant en la vida de les societats.
Aquest període de canvis té la potencialitat d'albirar un nou renaixement, basat en la força de la creativitat, l'activitat científica i el desenvolupament cultural de la col·lectivitat.
El que avui distingeix la nova societat del coneixement és la capacitat de crear, acumular i transmetre coneixements, la capacitat de les persones de generar idees, difondre-les i fer-les evolucionar a través de xarxes, per a obtenir-ne beneficis socials.
Una societat orientada al coneixement té el dret d'exigir un paper clau i actiu a les universitats.
Aquestes, orientades al coneixement durant set-cents anys, han d'evolucionar no solament com a adaptació als canvis, sinó també com a adaptació al seu paper futur.
La universitat està en condicions d'assolir el lideratge d'una nova oferta de serveis, valors i idees, amb vocació de participar amb veu pròpia, tot aportant coneixement científic, integrant nous valors i fomentant la capacitat de creació de riquesa basada en el coneixement, actuant com a motor intel·lectual i crític de la societat, impulsant, en definitiva, la societat cap a un esdevenidor culturalment més ric i creatiu, i també socialment més cohesionat i progressiu per a tothom.
Amb l'impuls de la Generalitat de Catalunya i mitjançant la Fundació per a la Universitat Oberta de Catalunya (FUOC), la Universitat Oberta de Catalunya (en endavant, UOC) va néixer en aquest final de segle com una universitat profundament innovadora que vol ser un referent mundial en l'àmbit de les universitats no presencials.
Es tracta d'una universitat amb voluntat de liderar noves propostes de recerca i formació a partir de les possibilitats que ofereixen les tecnologies de la informació i la comunicació, i que s'anticipa als nous problemes i necessitats de les persones i les organitzacions en una societat en ràpida evolució, cada vegada més complexa i global, en la qual el coneixement i la innovació són les claus de l'activitat professional i del benestar.
La UOC fou creada per la Llei 3/1995, de 6 d'abril, del Parlament de Catalunya, de reconeixement de la Universitat Oberta de Catalunya com una nova realitat, que ha trobat reconeixement específic en la Llei 1/2003, de 19 de febrer, d'universitats de Catalunya (LUC), i en la Llei orgànica 6/2001, de 21 de desembre, d'universitats (LOU).
La UOC és una universitat sorgida de la societat del coneixement que té com a missió bàsica facilitar la formació de les persones al llarg de la vida.
El propòsit primordial de la UOC és aconseguir que cada persona pugui satisfer les seves necessitats d'aprenentatge aprofitant al màxim el seu esforç.
Amb aquest fi utilitza les tecnologies de la informació i la comunicació, que li permeten superar les barreres de l'espai i del temps, tot facilitant l'accessibilitat de les persones a la formació, mitjançant un disseny educatiu basat en la personalització i l'acompanyament integral.
Els estudiants, els professors i el personal de gestió interactuen i cooperen en el Campus Virtual constituint una comunitat universitària que utilitza la xarxa per crear, estructurar, compartir i difondre el coneixement.
La UOC es proposa estimular la creativitat de les persones i promoure el progrés de la societat, impulsant la recerca especialitzada entorn de la societat del coneixement i establint aliances amb universitats i institucions d'arreu del món que comparteixin objectius i valors, per construir un espai global de coneixement.
Aquesta missió es desenvolupa d'acord amb els principis inspiradors següents:.1 Estar arrelada a Catalunya i present al món
La UOC és conscient de prestar un servei públic i, en conseqüència, treballa per a la societat catalana i, per tant, està arrelada a la realitat cultural, social, científica i lingüística de Catalunya, on ha estat concebuda com un element innovador del sistema universitari, i està entroncada amb les seves necessitats industrials, comercials, artístiques i de serveis.
En aquest sentit el català és la llengua pròpia i oficial de la UOC, sens perjudici del que disposa l'article 3.2 de l'Estatut d'Autonomia de Catalunya.
Per això, la UOC potencia el ple ús de la llengua catalana en tots els seus àmbits i establirà els mitjans adients per assegurar-ne la comprensió i la utilització pel personal docent i pels estudiants.
La seva naturalesa i activitat la fan present arreu del món, on és reconeguda per la seva metodologia pedagògica i el disseny de l'acció formativa a partir de l'ús intensiu de les tecnologies de la informació i la comunicació..2 Posar el coneixement a l'abast de tothom, independentment del temps i l'espai
En la societat actual és necessari que el coneixement sigui al més accessible possible per a tots els ciutadans, assegurant que des de qualsevol lloc i en qualsevol moment es pugui accedir de manera personalitzada al procés d'aprenentatge.
Aprofitant les oportunitats de les tecnologies de la informació, la UOC s'avança a donar resposta a les necessitats d'una societat en la seva globalitat, sense limitacions per edat, activitat, nivell econòmic, lloc de residència o situació personal, facilitant que cadascú assoleixi els seus objectius i necessitats de formació d'una manera flexible..3 Oferir formació permanent d'acord amb les necessitats personals
Una societat canviant i intensiva en coneixement provoca canvis socials i professionals en els ciutadans que els fan requerir l'accés a nous coneixements.
La UOC dissenya la seva oferta educativa d'acord amb la necessitat d'aprendre al llarg de la vida i tenint en compte les diverses necessitats i estils d'aprenentatge de les persones, i amb l'objectiu d'atendre al màxim l'accés a la formació universitària..4 Posar la metodologia al servei de l'aprenentatge
La metodologia pedagògica i la manera d'aprendre són valors formatius en si mateixos i suposen una part fonamental de la manera de fer de la UOC.
L'objectiu de la UOC és facilitar l'aprenentatge i, per això, és una universitat orientada a l'estudiant, en què els diferents estudis, programes i projectes es dissenyen d'acord amb les necessitats reals dels individus i dels col·lectius als quals s'adreça.
La UOC és una institució que s'esforça a aprendre com pot servir millor les persones, organitzacions i col·lectius als quals es deu..5 Fomentar la recerca i la innovació en la societat del coneixement
Per al millor impuls, finançament i coordinació de la recerca, la UOC crea l'Institut Interdisciplinari Internet (IN3).
Aquest té el doble objectiu de donar suport a tota l'activitat de recerca i desenvolupament que es realitza a la Universitat i, específicament, de focalitzar-se en l'estudi de l'impacte que l'ús generalitzat de la informació en xarxa provoca en la nostra societat.
L'IN3 vol ser un referent mundial en aquest camp i actua en cooperació amb altres universitats i institucions, especialment amb el sistema universitari de Catalunya..6 Impulsar la cooperació universitària mitjançant un metacampus
Per satisfer al màxim les necessitats formatives dels estudiants i prenent consciència de les possibilitats que ofereix una societat global accessible gràcies a les tecnologies de la comunicació, la UOC impulsa el metacampus com una fórmula de cooperació acadèmica amb universitats de tot el món.
El metacampus ha de fer possible l'intercanvi virtual de continguts, professors i assignatures de qualsevol universitat a estudiants de qualsevol altra universitat sense limitacions.
L'àmbit global d'activitat de la UOC és l'espai global del coneixement, que no té límits temporals ni territorials..7 Col·laborar amb l'entorn per a l'assoliment dels objectius
La complexa realitat actual fa que la col·laboració amb l'entorn sigui indispensable per assolir els millors resultats.
Aquest fet i les tecnologies de la informació han fet possible i necessària l'existència de múltiples xarxes de cooperació en les quals la UOC es mostra activa, cosa que la porta a crear aliances, acords de col·laboració i entitats mixtes o compartides que l'han d'ajudar a assolir els objectius de servei, qualitat i universalitat amb els quals està compromesa.
Totes aquestes relacions s'adrecen a potenciar l'excel·lència de la UOC i a proporcionar-li la dimensió adequada per garantir el seu funcionament en la societat d'avui..8 Crear una nova organització per a un nou concepte d'universitat
La UOC es configura com una organització innovadora en xarxa que utilitza Internet i les tecnologies de la informació de manera intensiva, tant en els seus processos interns com en el desenvolupament de la seva activitat.
Es dota de professionals d'alt nivell que representen el seu principal valor i que s'integren en un sol equip de cultura emprenedora, orientat a l'excel·lència i que fa de la qualitat i de l'eficiència, avaluada permanentment de manera interna i externa, un dels seus objectius bàsics al servei de l'estratègia de la Universitat..9 Contraure un compromís ètic amb la societat
La UOC defensa la igualtat d'oportunitats sense fer diferències per raça, sexe, orientació sexual, religió o nacionalitat, o qualsevol altra distinció social, en un context en què la diversitat cultural, la solidaritat, la sostenibilitat i el coneixement positiu i creatiu siguin la garantia del progrés de la humanitat.
Des de la seva activitat, la UOC fomenta valors que fan possible el progrés individual i col·lectiu, com ara el treball en equip, la cooperació, la solidaritat, la capacitat d'emprendre, la responsabilitat, la creativitat i la millora contínua.
Com a universitat, la UOC vol ser activa en el seu paper d'impulsar el pensament crític, d'anticipar-se als problemes i oferir noves propostes i suggeriments per als reptes que avui té la societat, especialment els que es deriven de l'ús de les tecnologies de la informació.
La UOC, des de la seva integració en el sistema universitari de Catalunya, per tal de prestar servei a la cultura catalana i projectar-la al món, i per tal de fer efectius els reptes expressats en la seva missió i principis inspiradors, es proposa els objectius següents:
L'impuls, la millora i la innovació de la docència i l'aprenentatge al llarg de la vida per mitjans no presencials.
El foment i el desenvolupament de la recerca científica en tots els camps del coneixement on és present la Universitat i, especialment, en l'estudi de la societat del coneixement.
La difusió del coneixement, la transferència de tecnologia, saber fer i innovació en els camps de la formació i la cultura associades a l'ús intensiu de les TIC.
Per desenvolupar aquests objectius, la UOC.com a institució amb voluntat d'anticipar-se al futur i adaptar-se als canvis socials. es dota d'un equip de professionals d'alt nivell que constitueixen el seu principal valor.
Com a organització que treballa en xarxa, la UOC estructura un conjunt d'institucions i aliances entorn de la Universitat, que formen el Grup UOC.
El Grup UOC està al servei del propòsit definit en la missió i els principis de la Universitat i és un instrument per ampliar la seva relació amb la societat, transferir-li el seu coneixement i expertesa i, alhora, generar un retorn que potenciï les seves activitats.
La UOC imparteix ensenyament en modalitat exclusivament no presencial a través del Campus Virtual, on es vertebra una vertadera comunitat universitària que crea i comparteix coneixement.
La Universitat s'estructura com una xarxa, amb un nucli format per la comunitat universitària (estudiants, professorat propi i personal de gestió) i un espai de col·laboradors diversos d'arreu del món.
El Campus Virtual es configura en diversos campus: el campus principal.que va ser l'inicial. i altres d'específics, atenent als diferents àmbits territorials, sectorials, culturals i lingüístics de la seva àrea d'actuació.
Atenent a les possibilitats que ofereix la societat global.accessible gràcies a les tecnologies de la comunicació i la informació., la UOC impulsa el concepte de metacampus com a forma de relació i cooperació acadèmica, on els professors i els estudiants poden compartir virtualment assignatures, recerca i continguts, des d'universitats d'arreu del món, per construir un espai global de creació i coneixement.
Ateses les característiques de l'ensenyament virtual.que permet la superació de les restriccions de l'espai i el temps en el món., la UOC contribueix amb la seva presència internacional al doble objectiu de:
a) Facilitar l'accés al coneixement i la cultura a totes les persones, ajudant-les a superar les restriccions espacials, funcionals o d'altre tipus.
b) Projectar i aconseguir les millors oportunitats, relacions i aliances per a la cultura catalana a escala mundial.
D'acord amb els seus valors, la UOC participa en programes solidaris de cooperació i ajuda al desenvolupament, aportant-hi la seva tecnologia i saber fer i el treball voluntari dels membres de la seva comunitat.
Els òrgans de govern de la Universitat són de dos tipus: unipersonals i col·legiats.
8.1 Són òrgans de govern unipersonals el rector, els vicerectors, el secretari general i el gerent.
8.2 Són òrgans de govern col·legiats el Patronat, la Comissió Permanent i el Consell, de la Fundació per a la Universitat Oberta de Catalunya, i el Consell de Govern, la Comissió Acadèmica i la Comissió Estratègica.
El rector és la màxima autoritat acadèmica de la Universitat i li corresponen, per tant, les pertinents responsabilitats de representació i govern.
9.1 El rector és nomenat pel Patronat de la Fundació per a la Universitat Oberta de Catalunya, escoltat el Consell de la Fundació per a la Universitat Oberta de Catalunya, i el seu nomenament i cessament han de ser ratificats pel Govern de la Generalitat.
9.2 El rector presideix el Consell de Govern i qualsevol altra reunió d'un òrgan de govern de la Universitat a què assisteixi, tret del Patronat, de la Comissió Permanent i del Consell, de la Fundació per a la Universitat Oberta de Catalunya.
9.3 El rector és assistit pels vicerectors en el nombre que determini.
El nomenament, l'assignació de funcions i el cessament dels vicerectors corresponen al rector.
9.4 Els vicerectors són membres de ple dret del Consell de Govern.
9.5 Si es produeix absència, malaltia o vacant del rector, n'assumirà temporalment les funcions el vicerector en qui el rector hagi delegat o, en cas de no haver-ho fet, el vicerector més antic.
Les funcions del Patronat, de la Comissió Permanent i del Consell, de la Fundació per a la Universitat Oberta de Catalunya, seran les establertes en els Estatuts de la Fundació per a la Universitat Oberta de Catalunya i normes d'aplicació corresponents.
Sempre que ho cregui oportú, el rector podrà nomenar un secretari general entre el personal de la UOC i assignar-li les competències que corresponguin.
11.1 El secretari general és el secretari de tots els òrgans de govern de la Universitat i de la Junta Electoral.
11.2 Forma part del Consell de Govern, del qual és el secretari.
Correspon al gerent la direcció de la gestió ordinària de la Universitat.
12.1 És nomenat i destituït, a proposta del rector, pel Patronat de la Fundació per a la Universitat Oberta de Catalunya, de la qual, per raó del càrrec, és el director.
12.2 El gerent és membre de ple dret del Consell de Govern.
12.3 El gerent pot ser assistit per gerents adjunts, el nomenament, el cessament i l'assignació de funcions dels quals corresponen al rector a proposta del gerent.
El Consell de Govern està constituït pel rector, els vicerectors, el gerent i el secretari general, si n'hi ha, que actuarà com a secretari.
13.1 Són funcions del Consell de Govern:
a) Fixar les línies estratègiques i programàtiques de la Universitat.
b) Orientar, planificar i avaluar l'activitat universitària.
c) Establir les línies generals de funcionament de la Universitat en tots els àmbits.
13.2 El Consell de Govern pot crear les comissions que consideri necessàries, permanents o temporals, per desenvolupar la política universitària.
El Consell de Govern, com a màxim òrgan col·legiat de la Universitat, ha d'aprovar:
a) Els convenis que vulgui formalitzar la Universitat.
b) Els plans d'estudis i la programació de la recerca.
d) La designació de representants de la Universitat a altres institucions.
e) Les normatives pròpies de la Universitat (matriculació, permanència,...).
f) La creació i dotació d'estructures docents, de recerca i de gestió.
g) La fixació de les carreres professionals del personal acadèmic, de recerca i de gestió.
h) L'establiment dels nivells retributius i les condicions per participar en els processos de selecció del personal de la Universitat.
i) La definició dels criteris d'avaluació del personal i de les estructures universitàries.
14.1 Les decisions sobre dotacions, fixació de carreres docents i nivells retributius s'han d'adequar, en qualsevol cas, al Pla general d'actuació, que defineix i aprova el Patronat de la Fundació per a la Universitat Oberta de Catalunya, i al pressupost específic que l'acompanya.
14.2 El Consell de Govern donarà compte al Patronat de la Fundació per a la Universitat Oberta de Catalunya dels convenis que formalitzi la Universitat.
El Consell de Govern ha de debatre i aprovar, prèviament a la seva presentació al Patronat de la Fundació per a la Universitat Oberta de Catalunya per a la seva aprovació:
a) Les normatives de règim intern i les que desenvolupin aquestes normes.
c) El pressupost i el balanç econòmic de la Universitat.
d) El pla d'actuació de la Universitat.
e) La memòria de l'activitat docent i investigadora que ha dut a terme la Universitat.
f) Les tarifes de materials didàctics i dels serveis universitaris.
g) La proposta de realització de nous estudis homologats o propis.
h) La normativa d'accés dels estudiants a la Universitat.
Pel que fa al pressupost i a la programació, el Consell de la Fundació per a la Universitat Oberta de Catalunya ha d'emetre prèviament un informe que és preceptiu, d'acord amb els Estatuts de la Fundació per a la Universitat Oberta de Catalunya i l'Acord de 28 de desembre de 1995, pel qual s'aproven la composició i les funcions d'aquest consell.
La Comissió Acadèmica estarà formada pels membres del Consell de Govern, els directors dels estudis i el de l'IN3 i els altres responsables acadèmics que el rector designi.
16.1 Presidirà la Comissió Acadèmica el rector o el membre del Consell de Govern en qui delegui.
Són funcions de la Comissió Acadèmica:
a) El seguiment i la coordinació de l'execució de l'activitat acadèmica d'acord amb el Pla estratègic de la Universitat i el Pla anual d'objectius.
b) La coordinació i l'alineament estratègic de la docència, la recerca, la difusió i la transferència de tecnologia de la Universitat.
c) L'impuls dels programes interdisciplinaris.
d) La promoció del desenvolupament de la comunitat acadèmica i dels seus membres.
e) L'assessorament al rector, al Consell de Govern i a la Comissió Estratègica, en tots els àmbits de la vida acadèmica.
La Comissió Estratègica està constituïda pels membres del Consell de Govern i de la Comissió Acadèmica, els directors d'àrea i els gerents de línia d'activitat.
17.1 Presidirà la Comissió Estratègica el rector o el membre del Consell de Govern en qui delegui.
Són funcions de la Comissió Estratègica:
a) Proposar al Consell de Govern el pla estratègic i els plans d'objectius de cada curs, i fer el seguiment i la coordinació de la seva execució.
b) Proposar al rector i al Consell de Govern accions estratègiques i específiques.
c) Afavorir la coordinació entre els diferents sectors de la Universitat.
d) Facilitar a tots els seus membres la informació necessària per a assegurar-ne el flux a tota l'organització.
17.2 La Comissió Estratègica podrà crear en el seu si comissions específiques, de caràcter temporal o permanent.
L'activitat acadèmica de la UOC s'estructura en un sol centre per a tots els seus programes, atenent al fet que realitza la seva activitat en modalitat exclusivament no presencial.
El rector és la màxima autoritat acadèmica d'aquest centre.
El professorat s'agrupa normalment en estudis, definits per àmbits temàtics de coneixement, per desenvolupar les tasques acadèmiques.
El rector nomena un director per a cada un dels estudis entre el professorat propi.
20.1 Els directors d'estudis són membres de la Comissió Acadèmica i de la Comissió Estratègica.
20.2 Són funcions dels directors d'estudis:
a) L'impuls i la direcció de l'acció dels estudis.
b) El desenvolupament professional dels professors que en formen part.
c) La garantia de la coherència de les activitats de docència, recerca, difusió del coneixement i transferència i innovació.
d) El lideratge de la relació amb el sector professional.
e) La representació de la Universitat en els actes on assisteixi en raó del seu càrrec o delegat pel rector.
El Consell de Govern definirà el nombre d'estudis i els seus àmbits temàtics, així com les altres estructures acadèmiques que facin possible l'activitat del centre únic de la UOC.
L'oferta docent de la Universitat s'estructura en programes.
Cada programa tindrà un director nomenat pel Consell de Govern entre els professors.
La UOC crea l'IN3 com a instrument de recerca de la Universitat amb les funcions següents:
a) Impulsar la recerca promoguda pel professorat de la UOC i donar-hi suport, tot facilitant la captació i el finançament dels projectes.
b) Liderar el desenvolupament dels àmbits i línies de recerca als quals la Universitat doni prioritat estratègica.
El rector nomena el director de l'IN3, que té assignada la direcció de la recerca i el desenvolupament, amb les directrius del Consell de Govern.
24.1 El director de l'IN3 és membre de la Comissió Acadèmica i de la Comissió Estratègica.
24.2 Per desenvolupar la seva tasca, l'IN3 es dotarà dels recursos i de la infraestructura adequada per a assegurar l'organització operativa de totes les seves activitats.
24.3 El Consell de Govern podrà crear els òrgans assessors de l'IN3 que siguin necessaris per coadjuvar en el desenvolupament de les seves finalitats.
El model pedagògic de la UOC se sustenta en el Campus Virtual com a espai d'aprenentatge on es realitza la vida universitària.
En el seu si, la Biblioteca Virtual és un centre de recursos per a la formació i la recerca.
La Biblioteca té com a missió facilitar a la comunitat universitària i a la xarxa de la UOC, l'accés als recursos d'informació i col·laborar en els processos de creació de coneixement.
25.2 El director de la Biblioteca Virtual de la Universitat és membre de la Comissió Estratègica.
La gestió de la Universitat s'estructura en àrees de gestió i línies d'activitat.
El Consell de Govern defineix el nombre i les funcions de les àrees i les línies d'activitat.
Les àrees de gestió són àrees funcionals de recursos, professionalment especialitzades, i s'han d'organitzar de manera que garanteixin un funcionament eficient i àgil de la Universitat i una utilització òptima dels recursos.
27.1 Les àrees de gestió estaran sota la responsabilitat d'un director designat pel rector a proposta del gerent de la Universitat.
27.2 Els directors d'àrea són membres de la Comissió Estratègica.
27.3 Les àrees s'estructuraran en grups operatius sota la responsabilitat d'un director del grup operatiu.
Els directors dels grups operatius els designa el gerent de la Universitat.
Les línies d'activitat gestionen els serveis de docència, recerca i difusió que presta la Universitat.
28.1 Les línies d'activitat estaran sota la responsabilitat d'un gerent de línia d'activitat designat pel rector a proposta del gerent de la Universitat.
28.2 Els gerents de línia d'activitat són membres de la Comissió Estratègica.
El rector podrà nomenar un director del seu gabinet i assignar-li les funcions de suport que cregui oportunes.
30.1 Per garantir i facilitar la seva presència en el territori d'actuació, la UOC desplegarà una xarxa de nodes de relació local.
Cada node, que podrà ser propi o concertat.mitjançant convenis de col·laboració amb entitats públiques o privades., tindrà l'àmbit territorial que defineixi el Consell de Govern i estarà orientat al suport i dinamització de la comunitat universitària i a la difusió i informació en el seu entorn.
30.2 En qualsevol cas, el campus principal comptarà amb centres de suport.concertats amb entitats públiques i privades mitjançant conveni. que garanteixin la seva presència a les comarques de Catalunya i que prestaran serveis a la comunitat i al territori.
Cada centre tindrà un responsable designat pel Consell de Govern, que ho serà també de l'àrea territorial que es determini per part del Consell de Govern.
La comunitat universitària està constituïda pels estudiants, el professorat propi i el personal de gestió.
A l'efecte d'aquesta normativa, es consideren estudiants de la UOC totes les persones matriculades en qualsevol dels seus ensenyaments oficials o propis, de grau i postgrau.
32.1 La UOC orienta tota la seva acció al servei dels estudiants per tal que optimitzant el seu esforç assoleixin els objectius que s'han proposat.
Per això fa de l'atenció personalitzada i l'acompanyament integral, els elements centrals de la seva metodologia.
32.2 El Consell de Govern dictarà les normes d'accés específiques per a cada programa, si escau.
33.1 Són drets dels estudiants:
a) Rebre una formació i docència de qualitat.
b) No ser discriminat per raó de sexe, orientació sexual, ètnia, opinió, religió, discapacitat o qualsevol altra circumstància personal o social.
d) Rebre informació sobre els plans d'estudis.
e) Exercir la llibertat d'expressió, associació, informació i reunió en el campus dins les condicions d'utilització fixades per la Universitat.
f) Participar, a través dels òrgans previstos en aquestes normes i amb les seves iniciatives i opinions, en el bon funcionament de la Universitat.
g) Ser informats i escoltats i tenir accés a informació raonada de les decisions dels òrgans de govern.
33.2 Són deures dels estudiants:
a) Complir les seves obligacions acadèmiques.
b) Fer bon ús dels recursos que la Universitat els facilita, especialment els vinculats al Campus Virtual.
d) Complir les Normes d'organització i funcionament i altres normatives internes.
e) Participar solidàriament en la vida universitària.
33.3 Els drets i deures dels estudiants poden ser desenvolupats per una normativa específica del Consell de Govern, que haurà de comptar amb un informe preceptiu de les comissions de campus.
Ateses les característiques especials de l'ensenyament virtual i les seves potencialitats, s'arbitren procediments de participació i associació que garanteixin que l'opinió, els interessos i les aportacions dels estudiants de la UOC puguin incidir de manera efectiva en la millora de la institució.
34.1 A tal fi, per a cada un dels campus existents, s'arbitren les formes de participació següents:
34.2 Totes les eleccions de la Universitat es faran en el marc del campus corresponent, sota la supervisió de la Junta Electoral i d'acord amb la normativa específica que estableixi el Consell de Govern.
Es constituirà una comissió per a cada un dels estudis existents a la Universitat, per canalitzar la participació dels estudiants en el funcionament ordinari d'aquests.
35.1 Cada comissió serà presidida pel director de l'estudi respectiu, incorporarà els directors de programes que hi estiguin relacionats i funcionarà normalment a través del campus corresponent.
35.2 L'elecció dels estudiants representants a les comissions d'estudis es farà per votació secreta i universal en el campus corresponent.
35.3 El nombre d'estudiants de cada comissió el fixarà un reglament intern específic aprovat pel Consell de Govern.
En el campus principal, atenent les característiques del seu àmbit i per fomentar la participació dels estudiants en el territori, es crearà una comissió d'estudiants per a cada un dels centres de suport.
La seva funció serà proposar activitats als responsables dels centres i assessorar-los amb relació al funcionament, als serveis i a les activitats que realitzen.
36.1 Cada comissió serà presidida pel responsable del centre de suport i comptarà amb el nombre d'estudiants que es determini reglamentàriament.
36.2 La forma d'elecció serà per votació secreta i universal, en el campus, entre tots els estudiants assignats al centre de suport corresponent.
36.3 El Consell de Govern dictarà la normativa específica.
La UOC afavorirà l'associacionisme dels estudiants en l'àmbit acadèmic, cultural, professional, lúdic, esportiu i de la solidaritat.
El Campus Virtual és l'instrument preferent per al funcionament d'aquestes associacions.
Una normativa específica del Consell de Govern fixarà els procediments per a la seva posada en funcionament i per a la utilització del suport informàtic necessari.
El professorat propi està compromès amb la raó de ser de la UOC i la seva metodologia.
És responsable de l'activitat acadèmica en el seu àmbit de coneixement o en àmbits afins, té responsabilitats en el desenvolupament de la recerca de la Universitat i contribueix a l'estratègia corporativa de difusió del coneixement.
38.1 Les condicions docents, el nombre i les categories, la selecció, la formació i la promoció del professorat propi s'establiran d'acord amb les necessitats de la docència i la recerca de la UOC.
Aquests hauran de ser objecte de desenvolupament reglamentari per part del Consell de Govern.
38.2 El professorat propi té, normalment, contracte en exclusiva i dedicació a temps complet i està assignat a un estudi.
El sistema de selecció del professorat propi s'ha de basar en criteris de publicitat, capacitat, idoneïtat i mèrits científics i acadèmics.
Podrà desenvolupar treballs externs, prèvia autorització del rector.
38.3 El professorat propi coordina el personal docent col·laborador, els tècnics de recerca i els autors de materials didàctics.
La seva activitat està subjecta a avaluació.
Així mateix, la UOC establirà els convenis previstos a la Llei amb l'Agència per a la Qualitat del Sistema Universitari de Catalunya.
El professorat propi participa en l'activitat i l'orientació general de la Universitat mitjançant la reunió de professors de l'estudi i de la seva participació delegada en la Comissió de Campus.
Una vegada a l'any, com a mínim, es reunirà el Consell de Professors de la Universitat, que formen els professors propis de la UOC i que convoca i presideix el rector.
Aquest té la funció de debatre i posar en comú tots els aspectes de la vida universitària, amb especial atenció als específicament acadèmics i de desenvolupament de la pròpia comunitat científica.
El Consell de Govern farà el desenvolupament reglamentari del Consell de Professors, establint-ne la composició i el funcionament.
El personal de gestió està compromès amb la raó de ser de la Universitat i treballa per a la millora i la innovació en el seu camp d'especialitat professional.
41.1 El personal de gestió forma part de la comunitat universitària.
Està integrat per professionals especialistes en els àmbits que siguin necessaris per a la gestió idònia de la Universitat.
41.2 El personal de gestió és seleccionat segons criteris de professionalitat i idoneïtat per al lloc de treball.
El personal de gestió participa en l'activitat i l'orientació de la Universitat per mitjà de la reunió de la seva àrea de gestió, de les reunions i jornades específiques i dels seus representants a la Comissió de Campus, d'acord amb la normativa específica.
La Comissió de Campus és l'òrgan de participació que s'arbitra d'acord amb el que estableix l'article 8.6 de la Llei de reconeixement de la Universitat Oberta de Catalunya.
43.1 Són funcions de la Comissió de Campus:
a) Informar preceptivament de la programació acadèmica.
b) Informar preceptivament de les normatives internes que afectin els drets i deures dels estudiants.
c) Informar preceptivament de la normativa d'accés i permanència.
d) Informar preceptivament de la reglamentació de la participació i eleccions.
e) Valorar el funcionament de la institució, dels serveis i del campus i aportar-hi iniciatives.
f) Vehicular les opinions i propostes de la comunitat universitària.
43.2 La Comissió de Campus estarà constituïda en tots els casos pel rector, que en podrà delegar la presidència en un vicerector, que la convocarà i presidirà; un professor propi per a cada estudi, elegit entre el professorat propi de l'estudi; un estudiant per estudi elegit entre els membres de les comissions d'estudis i centres de suport, quan escaigui, i tres membres elegits entre el personal de gestió.
43.3 El Consell de Govern desenvoluparà reglamentàriament el procés d'elecció.
43.4 El rector en designarà un secretari entre el personal de la Universitat.
Es reunirà normalment en el campus corresponent i es podrà dotar de normes de funcionament intern.
43.5 La Comissió del campus principal designarà els representants previstos per la Llei d'universitats de Catalunya en la Conferència del Consell Interuniversitari de Catalunya.
El síndic de greuges de la Universitat
El Patronat de la Fundació per a la Universitat Oberta de Catalunya, a proposta del rector, nomenarà un síndic de greuges de la Universitat.
Aquest tindrà com a funció vetllar pels drets i deures de tots els membres de la Universitat.
Actuarà amb independència i autonomia de tots els altres òrgans i instàncies de la Universitat.
El personal docent col·laborador i la xarxa UOC
El personal docent col·laborador
La UOC, per complir els seus objectius com a Universitat, disposa d'una àmplia xarxa d'experts externs sota la coordinació del professorat propi: el personal docent col·laborador.
45.1 El personal docent col·laborador assumeix la metodologia educativa de la UOC i li correspon el paper d'orientar l'aprenentatge dels estudiants.
Realitza prestació externa de serveis mitjançant els contractes que li fa la Universitat.
La seva selecció es farà mitjançant un procés públic.
45.2 Quan es tracti de professors d'altres universitats, la UOC establirà els convenis específics previstos a l'article 4 de la Llei de reconeixement de la Universitat Oberta de Catalunya.
45.3 Els directors dels estudis i un vicerector, específicament designat pel rector per a aquesta funció, tindran cura i tutelaran la seva activitat a la Universitat, i vehicularan les seves iniciatives i opinions envers la institució.
45.4 A tots els efectes, els autors o professors visitants tindran, mentre duri la seva col·laboració amb la UOC, la mateixa consideració que el personal docent col·laborador.
La UOC és una organització en xarxa i que treballa a la xarxa; per això, i a través del Campus Virtual i el metacampus, la seva comunitat està vinculada a grups, institucions i persones que cooperen en activitats i serveis i que comparteixen un espai de coneixement comú, en diversos graus i diverses maneres, tot formant la xarxa de la UOC.
a) Els membres de grups de recerca externs o vinculats a la Universitat.
b) Els membres del Club de Graduats i Amics de la Universitat.
c) Els professors i estudiants de programes de metacampus.
d) Els participants en programes de cooperació i els membres del Campus for Peace.
e) Els membres de les institucions públiques o privades que col·laboren amb els nodes territorials de la UOC.
f) Totes les persones que, per raó de la seva vinculació a la UOC, disposen dels privilegis per accedir a un campus de la Universitat o diversos.
El Club de Graduats i Amics de la Universitat
El Club de Graduats i Amics de la Universitat és l'espai associatiu i de serveis per a la comunitat d'exalumnes i amics de la UOC.
Els seus membres ho són de la xarxa de la UOC i operen a través del Campus Virtual.
47.1 Les seves normes de funcionament seran les generals de les associacions de la UOC i el Consell de Govern en podrà establir d'específiques per a la seva vinculació a l'activitat universitària.
47.2 Es tindrà en compte la possibilitat que membres destacats del Club puguin formar part del Consell de la Fundació per a la Universitat Oberta de Catalunya.
Aquests seran designats pel Patronat de la Fundació per a la Universitat Oberta de Catalunya, a proposta del rector.
El Campus for Peace és la iniciativa solidària de la UOC, que hi aporta la seva expertesa, la seva tecnologia, el seu coneixement i el treball voluntari de la comunitat.
Desenvolupa programes de cooperació i ajuda al desenvolupament i a la promoció de la pau i la solidaritat.
La UOC es compromet a fer el màxim esforç per incorporar a l'estudi les persones que avui, per raons de discapacitat de qualsevol tipus, encara no s'hi poden incorporar.
La UOC prestarà especial atenció als programes que afavoreixin la competència de la comunitat universitària en terceres llengües.
Aquestes normes seran elevades pel Patronat de la Fundació per a la Universitat Oberta de Catalunya al Govern de la Generalitat de Catalunya, que les aprovarà, si escau, i podran ser desplegades per mitjà de reglaments específics.
Aquests reglaments els aprovarà el Patronat de la Fundació per a la Universitat Oberta de Catalunya a proposta del Consell de Govern.